ai4bharat/Pralekha huggingface dataset:
நிலக்கரி அமைச்சகம்
2030 ஆம் ஆண்டுக்குள் 100 எம்.டி. அளவுக்கு நிலக்கரியில் இருந்து எரிவாயு உற்பத்தி செய்ய இந்தியா இலக்கு: பிரகலாத் ஜோஷி
எரிவாயு உற்பத்திக்கு பயன்படுத்தும் நிலக்கரி மீதான வருவாய் பகிர்வில் 20% சலுகை
நிலக்கரியில் எரிவாயு தயாரித்தல் மற்றும் திரவமாக்கல் முயற்சி குறித்து நிலக்கரி அமைச்சகம் சார்பில் இணையவழி பயிலரங்கு
2030 ஆம் ஆண்டுக்குள் 100 மில்லியன் டன் அளவுக்கு நிலக்கரி மூலம் எரிவாயு உற்பத்தி செய்ய இந்தியா இலக்கு நிர்ணயித்துள்ளது என்று மத்திய நிலக்கரி மற்றும் சுரங்கத் துறை அமைச்சர் திரு. பிரகலாத் ஜோஷி கூறினார். ரூ.4 லட்சம் கோடி மதிப்பீட்டில் இது செய்யப்படும் என அவர் தெரிவித்தார். நிலக்கரியில் இருந்து எரிவாயு தயாரித்தல் மற்றும் திரவமாக்கல் குறித்த இணையவழிப் பயிலரங்கில் பேசிய திரு. ஜோஷி, இது ஒரு பேராசை லட்சியமாக இல்லை, ஒரு தேவையாக இருக்கிறது என்று கூறினார். தூய்மையான எரிபொருள் ஆதாரங்கள் பயன்பாட்டை ஊக்குவிக்கும் வகையில், எரிவாயுத் தயாரிப்புக்கு பயன்படுத்தும் நிலக்கரி மீதான வருவாய்ப் பகிர்வில் 20 சதவீதம் சலுகையை அரசு அளிப்பதாகத் தெரிவித்தார். இதனால் செயற்கை முறையில் இயற்கை எரிவாயு உற்பத்தி, ஆற்றல் தரும் எரிபொருள் உற்பத்தி, உரங்களுக்கான யூரியா மற்றும் இதர ரசாயனப் பொருள்களின் உற்பத்தி அதிகரிக்கும் என்று அவர் கூறினார். மத்திய நிலக்கரித் துறை அமைச்சகம் புதுடெல்லியில் இந்த இணையவழிப் பயிலரங்கிற்கு ஏற்பாடு செய்திருந்தது. இந்த இலக்கை அடைவதற்கான அம்சங்கள் குறித்து இதில் விவாதிக்கப்பட்டது. மத்திய அரசு, இந்திய நிலக்கரி நிறுவனம் மற்றும் நிலக்கரித் துறை சார்ந்த சுமார் 700 பேர் இதில் கலந்து கொண்டனர்.
நிலக்கரித் துறையில் பசுமை எரிசக்தி முயற்சிகளில் அரசு கொண்டுள்ள உறுதியை விளக்கிய திரு. ஜோஷி, நிலக்கரியில் இருந்து எரிவாயு தயாரித்தல் மற்றும் திரவமாக்கல் முயற்சிகள் அரசின் செயல்திட்டங்களில் உள்ளவைதான் என்று தெரிவித்தார். இதற்காக பல்வேறு நடவடிக்கைகள் எடுக்கப்படுவதாக அவர் குறிப்பிட்டார். இதற்காக நிதிஆயோக் அமைப்பின் உறுப்பினர் டாக்டர். வி.கே. சரஸ்வத் தலைமையில் ஒரு நெறிக்குழு அமைக்கப்பட்டுள்ளது. நிலக்கரி அமைச்சகத்தைச் சேர்ந்தவர்கள் இதில் உறுப்பினர்களாக உள்ளனர். இந்திய நிலக்கரி நிறுவனம் தான்குனி தவிர, மேலும் 3 எரிவாயு உற்பத்தி நிலையங்களை பி.ஓ.ஓ. அடிப்படையில் உருவாக்க திட்டமிட்டுள்ளது. உலகளாவிய டெண்டர் முறையில் இது செயல்படுத்தப்படும். செயற்கை முறையிலான இயற்கை எரிவாயு விற்பனைக்காக கெயில் நிறுவனத்துடன் புரிந்துணர்வு ஒப்பந்தம் கையெழுத்திடப்பட்டுள்ளது.
தொழில்நுட்பங்கள் குறித்து மேலும் சாத்தியக்கூறுகளை ஆராயுமாறு பயிலரங்கில் பங்கேற்றவர்களை அமைச்சர் திரு.ஜோஷி கேட்டுக் கொண்டார். நாட்டின் SWOT ஆய்வின் முடிவுகளுக்கு எற்ப இது அமைய வேண்டும் என அவர் குறிப்பிட்டார். உலக தரநிலைகளின் படி, நீடித்த எரிசக்திப் பயன்பாட்டை நோக்கி முன்னேறுவதுடன், இயற்கைவள ஆதாரங்களை அதிகபட்ச அளவில் பயன்படுத்துவதற்கான முயற்சிகளை செம்மைப்படுத்துவதாக இது இருக்கும் என்று அவர் தெரிவித்தார்.
நிதிஆயோக் உறுப்பினர் டாக்டர். வி.கே. சரஸ்வத், நிலக்கரித் துறை இணைச் செயலாளர் திரு. அனில்குமார் ஜெயின் ஆகியோரும் இணையவழிப் பயிலரங்கில் பேசினர். இந்திய நிலக்கரி நிறுவன. திரு பினய் தயாள், சுரங்கம், எரிபொருள் ஆராய்ச்சி மத்திய நிறுவனத்தின்  இயக்குநர் டாக்டர் பி.கே. சிங், பொது மேலாளர்  திரு அசுட்டோஷ் பிரசாத், ண்ஹிர்வாக இயக்குநர்  திரு. நவீன் ஜின்டால், முந்த்ரா சினர்ஜி சிஇஓ திரு. ராஜேஷ் ஜா, ஜே.எஸ்.பி.எல். நிர்வாக இயக்குநர் டாக்டர் வி.ஆர். ஷர்மா, ட்ரூ நார்த் வென்ச்சர்ஸ் பங்குதாரர் டாக்டர் தேவ் காகஸ்கர், ஏர் புராடக்ட்ஸ் நிறுவன குழுமத் துணைத் தலைவர் திரு. பாப் கார்ட்டெர் ஆகியோரும் தங்களது கருத்துகளைப் பகிர்ந்து கொண்டனர்.
அறிவியல் மற்றும் தொழில்நுட்பத்துறை
நவ்ரக்ஷக் என்று பெயரிடப்பட்டுள்ள தனிநபர் பாதுகாப்புக் கவச உடைகளைத் தயாரிப்பதற்கான NRDC தொழில்நுட்ப உரிம ஒப்பந்தம் ஆக்ராவை அடிப்படையாகக் கொண்ட இந்தியத் துணி நிறுவனம் ஒன்றுக்குக் கிடைத்துள்ளது.
தேசிய ஆராய்ச்சி வளர்ச்சிக் கழகம் , ஆக்ராவை அடிப்படையாகக் கொண்ட இந்திய துணி நிறுவனம் ஒன்றுடன் நவ்ரக்ஷக் என்று பெயரிடப்பட்டுள்ள தனிநபர் பாதுகாப்புக் கவச உடைகளைத் தயாரிப்பதற்கான தொழில்நுட்ப உரிம ஒப்பந்தம் ஒன்றைக் கையெழுத்திட்டுள்ளது. இந்த நிறுவனம் சிறு, குறு, நடுத்தரத் தொழில் நிறுவன சட்டங்களின் படி குறு நிறுவனமாகப் பதிவு செய்யப்பட்டுள்ள நிறுவனமாகும். இந்த நிறுவனம் ஏற்கனவே தனிநபர் பாதுகாப்புக் கவச உபகரணங்களைத் தயாரித்து ஆக்ராவிலும், அதைச் சுற்றியுள்ள பகுதிகளிலும் பல்வேறு மருத்துவமனைகளுக்கு வழங்கி வருகிறது. கோவிட்-19 நெருக்கடி நிலை காரணமாக தனிநபர் பாதுகாப்புக் கவச உடைகள் அதிக அளவில் தேவைப்படுவதால், நவ்ரக்ஷக் என்ற தனிநபர் பாதுகாப்புக் கவச உடைகளைத் தயாரிப்பதற்கு தேவையான தொழில்நுட்ப உரிமையைப் பயன்படுத்தி ஆண்டொன்றுக்கு 10 லட்சத்துக்கும் அதிகமான தனிநபர் பாதுகாப்புக் கவச உடைகளைத் தயாரிக்க, இலக்கு முன் வைக்கப்பட்டுள்ளது.
கடற்படையைச் சேர்ந்த மருத்துவரான டாக்டர்.அர்னாப் கோஷ் என்பவர் நவ்ரக்ஷக் தனிநபர் பாதுகாப்புக் கவச உடையை வடிவமைத்ததில் முதன்மையானவர். தனிநபர் பாதுகாப்புக் கவச உடைகளைத் தயாரிக்கும் போது, அதைப் பயன்படுத்தும் மருத்துவர்களின் பாதுகாப்பையும், வசதியையும் கருத்தில் கொண்டு தயாரிப்பதற்காக அவர், தனது சொந்த அனுபவங்களைத் தயாரிப்பில் சேர்த்தார். சுவாசத்திற்கு இடையூறு இல்லாத உயர் ரகத் துணி கொண்டு தனிநபர் பாதுகாப்புக் கவச உடைகளைத் தயாரிப்பது; அதன் வடிவத்தில் புகுத்தப்பட்டுள்ள புதுமைகள் ஆகியவற்றின் காரணமாக அவற்றைக் கையாள்வது எளிமையாகப்பட்டுள்ளது. சந்தையில் கிடைக்கும் தனிநபர் பாதுகாப்புக் கவச உடைகள் அதிக செலவில் டேப் செய்யப்பட்டு, சீல் செய்யப்பட வேண்டிய அவசியம் கொண்டவை. நவ்ரக்ஷக் கவச உடையில் இந்தத் தேவை இருக்காது. உடை துணி மற்றும் சீம்  ஆகியவை ரத்தத்தில் சின்தடிக் நுழைவதைத் தடுப்பதற்கான வசதியைக் கொண்டுள்ளன.
மும்பையில் உள்ள கடற்படை கப்பல் தளத்தில் இதற்கான மாதிரி உருவாக்கப்பட்டது. இது பரிசோதிக்கப்பட்டு இன்ஸ்டிடியூட் ஆஃப் நியூக்ளியர் மெடிசின் மற்றும் அலைட் சயின்ஸ், பாதுகாப்பு ஆராய்ச்சி வளர்ச்சிக் கழகம் டிஆர்டிஓ சான்றிதழ் அளிக்கப்பட்டது இந்த ஆய்வுக் கூடம் மத்திய சுகாதார குடும்ப நல அமைச்சகம், மத்திய ஜவுளி அமைச்சகம் ஆகியவற்றின் விதிமுறைகளின் படியும் தற்போதைய ஐஎஸ்ஓ தரங்களின் படியும், தனிநபர் பாதுகாப்புக் கவச உடைகளின் மாதிரிகளைப் பரிசோதிக்கும் ஆய்வுக் கூடமாக மத்திய துணை அமைச்சகத்தால் அங்கீகரிக்கப்பட்டதாகும்.
நிதி அமைச்சகம்
2023-24 மத்திய பட்ஜெட்டின் இறுதிக் கட்டம் அல்வா விழாவுடன் தொடங்கியது
2023-24 க்கான மத்திய பட்ஜெட் தயாரிப்பு நடைமுறையின் இறுதிக் கட்டத்தைக் குறிக்கும் அல்வா விழா, இன்று பிற்பகல் நார்த் பிளாக்கில், மத்திய நிதி மற்றும் கார்ப்பரேட் விவகாரங்கள் துறை அமைச்சர் திருமதி. நிர்மலா சீதாராமன், மத்திய நிதித்துறை இணை அமைச்சர்கள் திரு பங்கஜ் செளத்ரி, டாக்டர் பகவத் கிசன்ராவ் காரட் ஆகியோர் முன்னிலையில் நடைபெற்றது.
பட்ஜெட் ரகசியம் பாதுகாக்கப்பட, ஒவ்வொரு ஆண்டும் பட்ஜெட் தயாரிக்கும் அதிகாரிகளும் ஊழியர்களும் அறைக்குள் பூட்டப்படும் "லாக்-இன்" நடைமுறை தொடங்குவதற்கு முன் வழக்கமாக அல்வா விழா நடத்தப்படுகிறது.
முந்தைய இரண்டு மத்திய பட்ஜெட்களைப் போலவே, 2023-24 மத்திய பட்ஜெட்டும் காகிதமற்ற வடிவத்தில் வழங்கப்படும். 2023-24ஆம் ஆண்டுக்கான மத்திய பட்ஜெட் பிப்ரவரி 1, 2023 அன்று தாக்கல் செய்யப்பட உள்ளது.
அரசியலமைப்பில் குறிப்பிடப்பட்டுள்ள ஆண்டு நிதிநிலை அறிக்கை , மானியக் கோரிக்கைகள், நிதி மசோதா உட்பட அனைத்து 14 மத்திய பட்ஜெட் ஆவணங்களும் "யூனியன் பட்ஜெட் மொபைல் செயலியில்" தடங்கல் இல்லாமல் கிடைக்கும்.நாடாளுமன்ற உறுப்பினர்கள் மற்றும் பொதுமக்கள் எளிய வடிவிலான இந்த டிஜிட்டல் வசதியைப் பயன்படுத்துவதன் மூலம் பட்ஜெட் ஆவணங்களைப் பெறலாம். இது இருமொழிகளில் , ஆண்ட்ராய்ட் மற்றும் ஐஓஎஸ் இயங்குதளங்களில் கிடைக்கும். இந்த செயலியை மத்திய பட்ஜெட் இணையதளத்தில்  பதிவிறக்கம் செய்யலாம்.
2023, பிப்ரவரி 1 அன்று நாடாளுமன்றத்தில் நிதி அமைச்சர் பட்ஜெட் உரையை முடித்தபின், பட்ஜெட் ஆவணங்கள் மொபைல் செயலியில் கிடைக்கும்.
அல்வா விழாவின் ஒரு பகுதியாக, நிதியமைச்சர், பட்ஜெட் அச்சகத்திற்குச் சென்று அதற்கான ஏற்பாடுகளை ஆய்வு செய்தார், மேலும் சம்பந்தப்பட்ட அதிகாரிகளுக்குத் தமது வாழ்த்துக்களைத் தெரிவித்தார்.
பிரதமர் அலுவலகம்
வடகிழக்குப் பகுதியில் அமைதி மற்றும் முன்னேற்றத்திற்கான நன்மை பயக்கும் செய்தி: பிரதமர்
அசாம் மாநில அரசும், திமாசா தேசிய விடுதலை ராணுவமும் நிரந்தரமான அமைதி ஏற்படுவதற்கான ஒப்பந்தத்தில் கையெழுத்திட்டன.
மத்திய உள்துறை அமைச்சர் திரு அமித் ஷாவின் ட்விட்டர் பதிவிற்கு பதிலளித்து பிரதமர் தெரிவித்திருப்பதாவது:
“வடகிழக்குப் பகுதியில் அமைதி மற்றும் முன்னேற்றத்திற்கான நன்மை பயக்கும் செய்தி.”
சுற்றுலா அமைச்சகம்
இந்தியாவின் ஜி20 தலைமையின் கீழ் முதலாவது சுற்றுலா பணிக்குழு கூட்டம் இன்று குஜராத்தின் கட்ச் பாலைவனப் பகுதியில் வெற்றிகரமாக நிறைவடைந்தது
கடந்த 7-ம் தேதி முதல் குஜராத்தின் கட்ச் பாலைவனப் பகுதியில் நடைபெற்ற இந்தியாவின் ஜி 20 தலைமையின் கீழ் முதலாவது சுற்றுலா பணிக்குழு கூட்டம் இன்று நிறைவடைந்தது. இதில் இருதரப்பு நிகழ்வுகள், ஒரு தொடக்க அமர்வு, அடையாளம் காணப்பட்ட ஐந்து முன்னுரிமைகள் குறித்த இரண்டு நாள் பணிக்குழு கூட்டங்கள், தொடர் இருதரப்பு சந்திப்புகள், உல்லாசப் பயணங்கள் ஆகியவை அடங்கும்.
பணிக்குழு கூட்டத்திற்கு முன்னதாக 7 ஆம் தேதி மாலை, ‘சமூக மேம்பாடு மற்றும் வறுமை ஒழிப்புக்கான கிராமப்புற சுற்றுலா’ என்ற தலைப்பிலான நிகழ்வு நடைபெற்றது. குழு விவாதத்தில் குழு உறுப்பினர்கள் விளக்கக்காட்சிகளை வழங்கினர். கிராமப்புற சுற்றுலாத் துறையில் சிறந்த நடைமுறைகள், வெற்றிக் கதைகள், வாய்ப்புகள் மற்றும் சிக்கல்களை முன்னிலைப்படுத்தி விவாதங்களை நடத்தினர்.
தொடக்க அமர்வில் குஜராத் முதலமைச்சர் திரு பூபேந்திர பாய் படேல், சுற்றுலா, பண்பாட்டுத்துறை அமைச்சர் திரு ஜி.கிஷன் ரெட்டி, மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு பர்ஷோத்தம் ரூபாலா ஆகியோர் கலந்து கொண்டனர்.
இந்தியப் பிரமுகர்கள் இந்திய சுற்றுலாத் தலங்கள், சுற்றுலாவை மேம்படுத்த அரசு எடுத்துள்ள நடவடிக்கைகள், சுற்றுலாப் பயணிகளின் பாதுகாப்பு, சுற்றுலாத் துறையில் டிஜிட்டல் மயமாக்கல் மற்றும் உள்ளூர் பொருளாதாரம் மற்றும் வேலைவாய்ப்பில் சுற்றுலாவின் தாக்கம் குறித்து தொடக்க அமர்வில் தங்களது கருத்துக்களைப் பகிர்ந்து கொண்டனர்.
பணிக்குழுக் கூட்டத்தின் போது, பசுமை சுற்றுலா உட்பட ஐந்து முன்னுரிமைக் கருப்பொருள்கள் மீது விவாதங்கள் நடைபெற்றன. சுற்றுலாத் துறையில் போட்டித்தன்மை, உள்ளடக்கம் மற்றும் நிலைத்தன்மையை மேம்படுத்த டிஜிட்டல்மயமாக்கலின் சக்தியைப் பயன்படுத்துதல் குறித்தும், சுற்றுலா துறையில் வேலைகள் மற்றும் தொழில் முனைவோர் திறன் கொண்ட இளைஞர்களை மேம்படுத்துதல் குறித்தும் விவாதிக்கப்பட்டது. சுற்றுலா துறையில் புதுமை மற்றும் வேகத்தை அதிகப்படுத்த சுற்றுலா எம்எஸ்எம்இகள் / ஸ்டார்ட்அப்கள் / தனியார் துறையை வளர்ப்பது போன்ற அனைத்து ஜி20 உறுப்பினர்கள், விருந்தினர் நாடுகள் மற்றும் சர்வதேச அமைப்புகளால் ஆலோசனைக்காக அமைக்கப்பட்ட 5 முக்கிய முன்னுரிமைப் பகுதிகளும் அங்கீகரிக்கப்பட்டுள்ளன.
பணிக்குழு கூட்டத்தின் கடைசி நாளில், ‘தொல்பொருள் சுற்றுலாவை மேம்படுத்துதல்: பகிரப்பட்ட கலாச்சார பாரம்பரியத்தை கண்டறிதல்’ என்ற தலைப்பில் பக்க நிகழ்வு ஏற்பாடு செய்யப்பட்டது. தொல்லியல் தளங்களைப் பாதுகாப்பது மற்றும் அத்தகைய இடங்களில் எதிர்கொள்ளும் சவால்கள் குறித்து குழு விவாதத்தில் பேச்சாளர்கள் தங்கள் கருத்துக்களைப் பகிர்ந்து கொண்டனர். உள்ளூர் சமூகங்களின் வலுவூட்டல் மற்றும் நிலையான வாழ்வாதாரத்திற்காக தொல்பொருள் சுற்றுலாவை மேம்படுத்துவதன் நன்மைகளையும் அவர்கள் எடுத்துரைத்தனர். இறுதிக் கருத்துரையில், சுற்றுலாத்துறை செயலாளர் திரு அரவிந்த் சிங், தொல்பொருள் சுற்றுலா உள்ளூர் சமூகங்களின் சமூகப் பொருளாதார வளர்ச்சியை நிலையான முறையில் வழங்க முடியும் என்றார்.
சமூக நிதி மற்றும் அதிகாரமளித்தல் அமைச்சகம்
சீர்மரபினர், நாடோடி இனத்தவர் நலன் மற்றும் வளர்ச்சி வாரியம் அமைப்பதற்கான திட்ட முன்வடிவுக்கு மத்திய அமைச்சரவை ஒப்புதல்
சீர்மரபினர் மற்றும் நாடோடி இனத்தவரின் நலனுக்கும், வளர்ச்சிக்குமான வாரியம் அமைப்பதற்கு பிரதமர் திரு. நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது.
இந்த நாட்டின் மிக ஒடுக்கப்பட்ட குடிமக்களை சென்றடைவதில் தேசிய ஜனநாயகக் கூட்டணி அரசு உறுதியுடன் இருக்கிறது. சமுதாயத்தில், சீர்மரபினர் மற்றும் நாடோடி இன மக்கள் மிகவும் பின்தங்கிய நிலையில் உள்ளனர். இவர்களை சென்றடைவது கடினமாக உள்ளதால், பெரும்பாலும் இவர்கள் விடுபட்டுவிடுகிறார்கள். சீர்மரபினரும், நாடோடியின மக்களும், பட்டியல் இனத்தவர், பழங்குடியின மக்கள், பிற்படுத்தப்பட்டவர்கள் ஆகிய பிரிவுகளில் பரந்துபட்டு இருக்கிறார்கள். சிலர் இந்த மூன்று பிரிவுகளிலும் வகைப்படுத்தப்படாமலும் உள்ளனர்.
நித்தி ஆயோக்கின் துணைத் தலைவர் தலைமையில் அமைக்கப்பட்ட குழுவிற்கு ஒப்புதல் அளிக்கப்பட்டுள்ளதால், இதுவரை வகைப்படுத்தப்படாமல் உள்ள சீர்மரபினர் மற்றும் நாடோடி இன மக்களை அடையாளம் காணும் பணியை செய்து முடிக்க முடியும்.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 13.91 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1833214
பிரதமர் அலுவலகம்
குளோபல் ஃபைனான்ஸ் சென்ட்ரல் பேங்கர் ரிப்போர்ட் கார்டு 2023ல் “A+” தரப்படுத்தப்பட்டதற்காக சக்திகாந்த தாஸை பிரதமர் வாழ்த்தினார்
குளோபல் ஃபைனான்ஸ் சென்ட்ரல் பேங்கர் ரிப்போர்ட் கார்டுகள் 2023ல், ரிசர்வ் வங்கியின் கவர்னர் திரு சக்திகாந்த தாஸ் “A+” என மதிப்பிடப்பட்டதற்காக, பிரதமர் திரு நரேந்திர மோடி வாழ்த்து தெரிவித்துள்ளார். மதிப்பிடப்பட்ட மூன்று மத்திய வங்கி கவர்னர்கள் பட்டியலில் திரு தாஸ் முதலிடத்தில் உள்ளார்.
இந்திய ரிசர்வ் வங்கியின் சமூக ஊடகப் பதிவுக்குப் பதிலளிக்கும் வகையில், பிரதமர் வெளியிட்டுள்ள பதிவு;
"ரிசர்வ் வங்கியின் கவர்னர் திரு சக்திகாந்த தாஸ் அவர்களுக்கு வாழ்த்துகள். இது இந்தியாவிற்கு பெருமையான தருணம், உலக அரங்கில் நமது நிதித் தலைமையை பிரதிபலிக்கிறது. அவருடைய அர்ப்பணிப்பும் தொலைநோக்குப் பார்வையும் நமது நாட்டின் வளர்ச்சிப் பாதையை தொடர்ந்து வலுப்படுத்துகிறது."
பிரதமர் அலுவலகம்
இந்தியத் தொல்லியல் துறை தலைமையகம்: புது தில்லியில் திறந்து வைத்தார் பிரதமர்
புது தில்லி மோடி திலக் மார்கில் புதிதாகக் கட்டப்பட்ட இந்தியத் தொல்லியல் துறையின் தலைமையகமான தரோஹர் பவன் அலுவலகத்தை பிரதமர் திரு. நரேந்திர மோடி இன்று திறந்து வைத்தார்.
நிகழ்ச்சியில் பேசிய அவர், இந்தியத் தொல்லியல் துறை கடந்த 150 ஆண்டுகளாக குறிப்பிடத்தக்க பணியை ஆற்றி வந்திருக்கிறது என்று குறிப்பிட்டார்.
நமது வரலாறு குறித்தும், வளமான தொன்மையான பாரம்பரியம் குறித்தும் நாம் பெருமைப்பட வேண்டியது மிகவும் முக்கியத்துவம் வாய்ந்தது என்று உறுதிபடக் கூறினார்.
“நம் மக்கள் தங்களது ஊர், நகரம், மண்டலம் குறித்த வரலாற்றையும் தொன்மையையும் அறிந்திருக்க வேண்டும். உள்ளூர் தொல்லியல் மூலம் கிடைக்க வேண்டிய பாடங்கள் நமது பள்ளிக்கூடப் பாடத்திட்டங்களில் இடம்பெறச் செய்யலாம்” என்று கேட்டுக் கொண்டார். நன்கு பயிற்சி பெற்ற சுற்றுலா வழிகாட்டிகள் தங்களது ஊர்ப் பகுதிகளின் வரலாற்றையும் பாரம்பரியத்தையும் அறிந்திருக்க வேண்டியது அவசியம் என்றும் அவர் குறிப்பிட்டார்.
நமது தொல்லியல் ஆய்வாளர்கள் பல ஆண்டுகளாகப் பாடுபட்டு மிகுந்த சிரமங்களுக்கு இடையில் கண்டுபிடிக்கும் ஒவ்வொரு தொல்லியல் பொருட்களும் அதற்கென தனி வரலாற்றைக் கொண்டுள்ளது என்றும் பிரதமர் கூறினார்.
சில ஆண்டுகளுக்கு முன் தானும் பிரான்ஸ் அதிபரும் சண்டீகருக்குப் பயணம் செய்து, அங்கே இரு நாட்டு வல்லுநர்களையும் கொண்ட குழு மேற்கொண்ட அகழ்வாய்வுப் பணிகளை நேரடியாகக் கண்டறிந்ததை நினைவுகூர்ந்தார்.
இந்தியா தனது பாரம்பரியத்தைப் பெருமையுடனும் நம்பிக்கையுடனும் வெளிப்படுத்திப் போற்ற வேண்டும் என்றும் பிரதமர் வலியுறுத்தினார்.
இந்தியத் தொல்லியல் துறைத் தலைமையகக் கட்டடத்தில் மின்சக்தியைச் சேமிக்கும் விளக்குகள், மழைநீர் சேகரிப்புத் திட்டம் போன்ற வசதிகள் அமைக்கப்பட்டுள்ளன. அத்துடன் ஒன்றரை லட்சம் புத்தகங்கள், இதழ்களைக் கொண்ட மத்திய தொல்லியல் நூலகமும் இடம்பெற்றுள்ளது.
சட்டம் மற்றும் நீதித்துறை அமைச்சகம்
வழக்குகள் தீர்வுக்கு மிகவும் பயனுள்ள மாற்று சாதனமாக லோக் அதாலத்தின் வளர்ச்சி உள்ளது
நாட்டின் குடிமக்களுக்கு முறையாகவும், செலவு இல்லாமலும் நீதி வழங்க தேசிய சட்ட சேவைகள் ஆணையம்  உறுதிபூண்டுள்ளது. வழக்குகள் தீர்வுக்கான மாற்று நடைமுறை மூலம் நிலுவை வழக்குகளின் எண்ணிக்கையை குறைக்க கூடுதல் முக்கியத்துவம் வழங்குவது என அண்மையில் நால்சா முடிவு செய்தது.
இந்த இலக்கை எட்டுவதற்கு லோக் அதாலத் எனும் மக்கள் நீதிமன்ற அமைப்பின் உத்திகளில் சட்டசேவைகள் ஆணையங்கள் மாற்றத்தை செய்துள்ளன. இதன் தொடக்க நடவடிக்கையாக இத்தகைய மக்கள் நீதிமன்றங்களின் அதிகபட்ச வழக்குப் பைசல்களுக்கு வழிகாட்ட அனைத்து மாநிலசட்டசேவைகள் ஆணையங்களுடன் ஆலோசனை மற்றும் ஆய்வு கூட்டங்களுக்கு நால்சா ஏற்பாடு செய்தது.
ஏற்பாடு மற்றும் திரட்டல் நடவடிக்கைகளின் காரணமாக 2021-ம் ஆண்டில் அசாதாரணமான அளவில் வழக்குகள் பைசல் செய்யப்பட்டன. நாடு முழுவதும் 4 தேசிய மக்கள் நீதிமன்றங்களின் மூலம் மொத்தம் 1,27,87,329 வழக்குகள் பைசல் செய்யப்பட்டன. இவை 55,81,117 நிலுவை வழக்குகளையும் 72,06,212 நீதிமன்றம் செல்வதற்கு முந்தைய வழக்குகளையும் உள்ளடக்கியதாகும். இவ்வளவு பெரும் எண்ணிக்கையில் வழக்குகளை பைசல் செய்திருப்பது சாமானிய மக்களின் நீண்ட கால சட்டப் போராட்டங்களை முடிவுக்கு கொண்டு வந்து நிம்மதி அளித்துள்ளது.
வழக்கமான முறையில் தீர்வுகாண்பது மட்டுமின்றி தொழில்நுட்பங்களை ஒருங்கிணைத்து இ-லோக் அதாலத் எனப்படும் இணையவழியிலான மக்கள் நீதிமன்றங்களையும் ஆணையங்கள் அறிமுகம் செய்துள்ளன.
தொழில்நுட்ப முன்னேற்றங்கள் காரணமாக மக்கள் நீதிமன்றங்கள் வழக்கோடு சம்பந்தப்பட்டவர்களின் வீடுகளுக்கே சென்றடைந்துள்ளன. இதன் மூலம் சம்பந்தப்பட்டவர்கள் தங்களின் வீடுகளிலிருந்து அல்லது பணி செய்யும் இடங்களிலில் இருந்து மக்கள் நீதிமன்றங்களில் பங்கேற்க முடிவதால் இதற்காக பயணம் செய்வதும், முழு நாளை செலவு செய்வதும் தவிர்க்கப்பட்டு சில நிமிடங்களிலேயே பங்கேற்க முடிகிறது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1789360
பிரதமர் அலுவலகம்
அமெரிக்க அதிபர் மற்றும் அந்நாட்டு முதல் பெண்மணியுடனான பிரதமரின் தனிப்பட்ட முறையிலான சந்திப்பு
பிரதமர் திரு நரேந்திர மோடி, அமெரிக்காவின் வெள்ளை மாளிகையில் 2023 ஜூன் 21-ந் தேதி அந்நாட்டு அதிபர் மாண்புமிகு ஜோ பைடன் மற்றும் அந்நாட்டு முதல் பெண்மணியான மாண்புமிகு டாக்டர். ஜில் பைடனை சந்தித்தார்.
தனிப்பட்ட முறையில் ஏற்பாடு செய்யப்பட்டிருந்த இந்த சந்திப்பில் பிரதமர், அமெரிக்க அதிபரின் குடும்ப உறுப்பினர்களையும் சந்தித்து பேசினார்.
இந்த சிறப்பு நிகழ்ச்சியில் பிரதமர் திரு நரேந்திர மோடி கலந்து கொண்டது நம் இரு நாடுகளுக்கிடையேயான சுமூகமான நட்புறவை உறுதிப்படுத்தியது.
குறு சிறு மற்றும் நடுத்தர தொழில் துறை அமைச்சகம்
ஸ்ஃபுர்தி திட்டத்தின் ஒருங்கிணைப்பு
நாடாளுமன்றத்தின் மக்களவையில் கேள்வி ஒன்றுக்கு இன்று எழுத்துப்பூர்வமாக பதிலளித்த மத்திய சிறு, குறு மற்றும் நடுத்தர தொழில் நிறுவனங்கள் அமைச்சர் திரு நாரயண் ராணே கீழ்காணும் தகவல்களை அளித்தார்.
ஸ்ஃபுர்தி குழுக்களின் லாபம் மற்றும் சந்தைத்திறன் குறித்து சிறு, குறு மற்றும் நடுத்தர தொழில் நிறுவனங்கள் அமைச்சகம் தொடர் மதிப்பீட்டை நடத்துகிறது. ஆய்வு கூட்டங்கள், நேரடி ஆய்வுகள், மூன்றாம் நபர் மதிப்பீடு மூலம் இது செய்யப்படுகிறது.
கொவிட்-19 பெருந்தொற்று காரணமாக இக்குழுக்களுக்கு சிறப்பு ஆதரவு தேவை என்று தெரிய வந்துள்ளது. இதை உறுதி செய்வதற்காக, வடிவமைப்பு மேம்பாடு மற்றும் தயாரிப்புகளை பல்வகைப்படுத்துதல், மின் வர்த்தக தளங்களுடன் இணைப்புகளை ஊக்குவித்தல் போன்ற பல்வேறு முயற்சிகளை அமைச்சகம் எடுத்துள்ளது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1777169
பிரதமர் அலுவலகம்
ஹல் திவஸ் எனப்படும் கிளர்ச்சி தினத்தை முன்னிட்டு ஆதிவாசி சமுதாயத்தின் தியாகிகளுக்கு பிரதமர் மரியாதை
ஹல் திவஸ் எனப்படும் கிளர்ச்சி தினத்தையொட்டி ஆதிவாசி சமுதாயத்தின் தியாகிகளுக்கு பிரதமர் திரு.நரேந்திர மோடி மரியாதை செலுத்தினார்.
இது குறித்து அவர் வெளியிட்டுள்ள ட்விட்டர் பதிவு வருமாறு:
“கிளர்ச்சி தினத்தையொட்டி நமது பழங்குடியின சமுதாயத்தின் நூற்றுக்கணக்கான வீரர்கள், வீராங்கனைகளுக்கு வணக்கத்தை தெரிவித்துக் கொள்கிறேன். இந்த சிறப்பான தினம், சித்தோ – கன்ஹூ, சந்த் – பைரவ், ஃபுலோவ் – ஜானோ போன்ற துணிச்சல்மிக்க தீரர்கள் மற்றும் அநீதிக்கு எதிராகப் போராடிய பலரையும் நமக்கு நினைவுபடுத்துகிறது. இந்தப் போராட்ட வரலாறு நாட்டு மக்களை எப்போதும் ஊக்குவிக்கும்”.
சிறப்பு சேவைகள் மற்றும் கட்டுரைகள்
திருச்சி தேசிய தொழில்நுட்ப கழகத்தில் கொவிட் பணியிட தடுப்பூசி இயக்கம்
திருச்சிராப்பள்ளி தேசிய தொழில்நுட்ப கழகம், கொவிட் பணியிட தடுப்பூசி இயக்கத்தை தனது வளாக மருத்துவமனையில் 22.4.2021 மற்றும் 23.4.2021 ஆகிய இரண்டு நாட்களுக்கு நடத்துகிறது. 45 வயதுக்கு மேற்பட்ட தகுதியுள்ள, விருப்பமுள்ள அனைத்து ஊழியர்களுக்கும், தடுப்பூசி போட ஏற்பாடு செய்திருக்கிறது.
இந்த தடுப்பூசி இயக்கத்தை இன்று காலை 10 மணிக்கு நிறுவன இயக்குநர் டாக்டர் மினி ஷாஜி தாமஸ், பதிவாளர் டாக்டர் அறிவழகன், மருத்துவமனை ஆலோசனைக் குழு தலைவர் டாக்டர் ஜே.ஹேமலதா ஆகியோர் முன்னிலையில் தொடங்கி வைத்தார்.
இயக்குனர் தனது துவக்கவுரையில், தடுப்பூசி மிகவும் பாதுகாப்பானது மற்றும் அவசியமானது என்பதை வலியுறுத்தினார்; தான் ஏற்கனவே தடுப்பூசி எடுத்துக்கொண்டதாகவும் தெரிவித்தார்.
மருத்துவ அதிகாரிகள் டாக்டர் ஆர். பிரியங்கா, டாக்டர் விக்னேஷ், டாக்டர் அன்னபூரணி மற்றும் இன்ஸ்டிடியூட் மருத்துவமனையின் மருத்துவக் குழு, திருச்சி மாவட்ட நிர்வாகத்தின் மருத்துவக் குழுவுடன் இணைந்து தடுப்பூசி முகாமை நடத்தினர். இந்த இரண்டு நாள் தடுப்பூசி இயக்கத்தின் போது 200 பேருக்கு தடுப்பூசி போடப்படும் என்று எதிர்பார்க்கப்படுகிறது.
அனைத்து கொவிட் முன்னெச்சரிக்கைகள் மற்றும் நடைமுறைகளுடன், பயனாளிகள் டாக்டர்களால் பரிசோதிக்கப்பட்டு தடுப்பூசிக்கு பரிந்துரைக்கப்பட்டனர். தடுப்பூசிக்குப் பிறகு, பயனாளிகள் 30 நிமிடத்திற்கு கண்காணிக்கப்பட்டனர். அவர்களுக்கு தற்காலிக தடுப்பூசி சான்றிதழ் வழங்கப்பட்டது. நிறுவன ஊழியர்களிடையே தடுப்பூசி போடுவதை ஊக்குவிப்பதற்கும், அவர்களின் பாதுகாப்பை உறுதி செய்வதற்கும் இந்த முகாம் நடத்தப்படுகிறது.
திருச்சிராப்பள்ளி தேசிய தொழில்நுட்ப கழகம் வெளியிட்டுள்ள செய்திக் குறிப்பு இந்தத் தகவலைத் தெரிவிக்கிறது.
உள்துறை அமைச்சகம்
புலனாய்வு முகமைகள் தலைவர்களின் இரண்டாவது தேசிய மாநாடு நாளை தொடங்குகிறது
காவல்துறை ஆராய்ச்சி மற்றும் மேம்பாட்டு நிறுவனத்தின் சார்பில், டாக்டர் ஆனந்த்ஸ்வரூப் குப்தா நினைவு சொற்பொழிவு மற்றும் புலனாய்வு முகமைகளின் தலைவர்கள் பங்கேற்கும் இரண்டாவது தேசிய மாநாடு புதுதில்லியில் நாளை  தொடங்குகிறது. துவக்க விழாவில் சிபிஐ முன்னாள் இயக்குநர் திரு டி.ஆர். கார்த்திகேயன் “புதுயுகக் குற்றங்களில் காவல்துறையின் நடவடிக்கை” என்ற தலைப்பில் ஆனந்த்ஸ்வரூப் குப்தா நினைவு சொற்பொழிவு நிகழ்த்துகிறார். உச்சநீதிமன்ற நீதிபதி மதன் பி லோக்கூர் நவம்பர் 30 ஆம் தேதி நிறைவுரையாற்றுகிறார்.
இரண்டு நாள் நடைபெறும் இந்த மாநாட்டில் சட்டரீதியான பல்வேறு அம்சங்கள், நடைமுறைகள், புலனாய்வின் தரத்தை மேம்படுத்துதல், குற்றச்சாட்டுக்களைத் திறமையாகக் கண்டறிந்து பதிவு செய்தல், தொழில்நுட்பத்தைப் பயன்படுத்துதல் குறித்து விவாதிக்கப்படவுள்ளது. புதிய சகாப்தத்தில் நடைபெறும் குற்றங்களைப் புலனாய்வு செய்யும் காவல்துறை அதிகாரிகளின் தகுதியை மேம்படுத்துவதை நோக்கமாகக் கொண்டு இரண்டு ஆண்டுகளுக்கு ஒருமுறை இந்த மாநாடு நடத்தப்படுகிறது.
புலனாய்வு தொடர்பான தொழில்நுட்பங்கள் மற்றும் மென்பொருள்கள் சார்ந்த கண்காட்சியும் இந்த மாநாட்டையொட்டி ஏற்பாடு செய்யப்பட்டுள்ளது. முன்னணித் தொழில் நிறுவனங்கள் தங்களின் தொழில்நுட்பங்கள் சார்ந்த படைப்புகளை இக்கண்காட்சியில் காட்சிப்படுத்துகின்றனர். மாநாட்டில் கலந்து கொள்பவர்களும், பிரதிநிதிகளும் இந்தக் கண்காட்சியின் மூலம் பயடைவார்கள் என்று எதிர்பார்க்கப்படுகிறது.
மத்திய அமைச்சரவை
இந்திய போட்டி ஆணையம், பிரேசில் பொருளாதார பாதுகாப்புக்கான நிர்வாக கவுன்சில் இடையே புரிந்துணர்வு ஒப்பந்தம் : மத்திய அமைச்சரவை ஒப்புதல்
இந்திய போட்டி ஆணையத்திற்கும், பிரேசில் பொருளாதார பாதுகாப்புக்கான நிர்வாக கவுன்சிலுக்கும் இடையேயான புரிந்துணர்வு ஒப்பந்தத்துக்கு பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்துள்ளது.
இந்திய போட்டி ஆணையம், தனது கடமைகளையும், பணிகளையும் செய்வதற்காக, எந்த ஒரு வெளிநாட்டு நிறுவனத்துடனும் ஒப்பந்தம் செய்ய போட்டி சட்டம், 2002-ன் 18வது பிரிவு அனுமதிக்கிறது.
அதன்படி, இந்திய போட்டி ஆணையம் கீழ்கண்ட ஆறு அமைப்புகளுடன் புரிந்துணர்வு ஒப்பந்தங்களை செய்துள்ளது:
1. கூட்டு வர்த்தக ஆணையம் மற்றும் நீதித்துறை 
2. போட்டி தலைமை இயக்குனர், ஐரோப்பிய ஒன்றியம்
3. கூட்டாட்சி ஏகபோகத்துக்கு எதிரான சேவை, ரஷ்யா
4. ஆஸ்திரேலிய போட்டி மற்றும் நுகர்வோர் ஆணையம்
5. போட்டி அலுவலகம், கனடா
6. பிரிக்ஸ் போட்டி ஆணையங்கள்.
தற்போதைய திட்டமும், இந்திய போட்டி ஆணையத்திற்கும், பிரேசில் பொருளாதார பாதுகாப்புக்கான நிர்வாக கவுன்சிலுக்கும் இடையே இதேபோன்ற புரிந்துணர்வு ஒப்பந்தத்தில் கையெழுத்திடுவது தொடர்பானவை.
இளைஞர் நலன் மற்றும் விளையாட்டு அமைச்சகம்
13,000 விளையாட்டு வீரர்கள், பயிற்சியாளர்கள் மற்றும் ஆதரவு பணியாளர்களுக்கு மருத்துவம் மற்றும் விபத்து காப்பீட்டை இந்திய விளையாட்டு ஆணையம் வழங்கவுள்ளது
இந்த வருடத்தில் இருந்து 13,000-க்கும் அதிகமான விளையாட்டு வீரர்கள், பயிற்சியாளர்கள் மற்றும் ஆதரவு பணியாளர்களுக்கு மருத்துவம் மற்றும் விபத்து காப்பீட்டை இந்திய விளையாட்டு ஆணையம் வழங்கவுள்ளது.
நாட்டில் நிலவி வரும் கொவிட்-19 பெருந்தொற்றின் போது அனைத்து விளையாட்டு வீரர்கள் மற்றும் ஆதரவு பணியாளர்களின் பாதுகாப்பு மற்றும் ஆரோக்கியத்தை உறுதி செய்வதற்காக மத்திய இளைஞர் விவகாரங்கள் மற்றும் விளையாட்டு அமைச்சக முடிவின் ஒரு பகுதியாக காப்பீட்டு திட்டம் செயல்படுத்தப்படுகிறது.
இது குறித்து பேசிய மத்திய இளைஞர் விவகாரங்கள் மற்றும் விளையாட்டு இணை அமைச்சர் கிரண் ரிஜிஜூ, விளையாட்டு வீரர்கள், பயிற்சியாளர்கள் மற்றும் ஆதரவு பணியாளர்கள் அமைச்சகத்தின் மிகப்பெரிய பங்குதாரர்களாக திகழ்வதாக தெரிவித்தார். "இந்தக் கடுமையான காலங்களின் போது எங்களது விளையாட்டு வீரர்களும், ஒப்பந்த பணியாளர்களும் பாதுகாப்பாக இருக்க வேண்டும் என்று நாங்கள் விரும்புகிறோம். அவர்கள் நமது நாட்டின் சொத்துக்கள்," என்று அமைச்சர் குறிப்பிட்டார்
அனைத்து தேசிய விளையாட்டு வீரர்கள், தேசிய விளையாட்டுகளில் பங்கு கொள்ளக் கூடிய சாத்தியமுள்ள வீரர்கள், கேலோ இந்தியா விளையாட்டு வீரர்கள் மற்றும் இந்திய விளையாட்டு ஆணையத்தின் சிறப்பு மையங்களில் பயிற்சி பெறும் இளம் விளையாட்டு வீரர்கள் உள்ளிட்டோருக்கு ரூபாய் 5 லட்சம் மதிப்பிலான காப்பீடு வழங்கப்படும். மருத்துவ காப்பீடு ரூ 5 லட்சம் ஆகவும், விபத்து அல்லது உயிரிழப்பு காப்பீடு ரூபாய் 25 லட்சம் ஆகவும் இருக்கும்.
"இதன் மூலம் விளையாட்டுப் போட்டிகளின் போது மட்டும் இல்லாமல் வருடம் முழுவதும் தேசிய அளவிலான விளையாட்டு வீரர்கள் காப்பீட்டின் பலனை பெறலாம். கேலோ இந்தியா மற்றும் இளம் வீரர்களுக்கான காப்பீட்டுத் தொகையையும் ஒரு வருடத்திற்கு 5 லட்சம் என்று குறிப்பிடத்தக்க அளவுக்கு உயர்த்தி இருக்கிறோம்," என்று அமைச்சர் தெரிவித்தார்.
இந்த வருடம் விளையாட்டு போட்டிகள் நடைபெறாவிட்டாலும் இந்த காப்பீட்டு திட்டம் அமலுக்கு வரும். இதன் மூலம் தேசிய அளவிலான விளையாட்டு வீரர்கள், பயிற்சியாளர்கள் மற்றும் ஆதரவு பணியாளர்களுக்கு மிகுந்த நன்மை கிடைக்கும்.
இது தவிர, 596 முன்னாள் சர்வதேச விளையாட்டு வீரர்களுக்கும் மாதாந்திர ஓய்வூதியத் தொகையை இளைஞர் விவகாரங்கள் மற்றும் விளையாட்டு அமைச்சகம் வழங்கி வருகிறது.